池荷就衰有感
作者：高斯得
朝代：宋

paragraphs: 雙池萬荷花，姣好欺子都。
秋風一披拂，槁悴如三閭。
子有君子操，昔人所歎譽。
奈何不自奮，俛仰悲榮枯。
荷花不能言，請以意對吾。
兩間草木蕃，萬象粲以舒。
一從鶗鴂鳴，荃蕙首見疏。
况我值末運，忽忽良辰徂。
相隨就衰叔，容色何能愉。
抗手謝荷花，子誠志士模。
嬰肸悼季世，箕干感淪胥。
舂陵大中正，所品良非虛。